
Τιμητική εκδήλωση
για τον Κύπριο λογοτέχνη Νίκο Ορφανίδη

 στο Σπίτι της Κύπρου
Οι Πολιτιστικές Υπηρεσίες του Υπουργείου Παιδείας και Πολιτισμού και το Σπίτι της Κύπρου, πραγματοποίησαν τη Δευτέρα 12 Μαρτίου 2018 εκδήλωση αφιερωμένη στον Κύπριο λογοτέχνη Νίκο Ορφανίδη.

«Με ιδιαίτερη χαρά καλωσορίζουμε στο Σπίτι της Κύπρου τον Νίκο Ορφανίδη, έναν σπουδαίο άνθρωπο των Γραμμάτων που εδώ και δεκαετίες υπηρετεί ακούραστα την εκπαίδευση και τον πολιτισμό σε Κύπρο και Ελλάδα» είπε η Μορφωτικός Σύμβουλος κ. Μαρία Παναγίδου χαιρετίζοντας στην εκδήλωση.

Για το πολυσχιδές έργο και την πορεία του Νίκου Ορφανίδη μίλησαν ο ποιητής, κριτικός, Νάσος Βαγενάς, ο ποιητής, δοκιμιογράφος, μεταφραστής, Διευθυντής του Περιοδικού Νέα Ευθύνη, Δημήτρης Κοσμόπουλος και ο Ομότιμος Καθηγητής Λογοτεχνίας Ιονίου Πανεπιστημίου Θεοδόσης Πυλαρινός.

Ο κ. Βαγενάς διατυπώνοντας γενικές σκέψεις για τη λογοτεχνία και τη βαθύτερη σχέση της λογοτεχνίας Κύπρου και Ελλάδας, επεσήμανε ότι «η Κύπρος πρέπει να μας ενδιαφέρει εμάς τους Ελλαδικούς λογοτέχνες περισσότερο από κάθε άλλη ελληνική περιοχή όχι μόνο για το στρατιωπολιτικό της πρόβλημα, πρόβλημα κατοχής και εθνοκάθαρσης ενός μεγάλου τμήματός της αλλά και για λόγους καλλιτεχνικούς αλλά και ιδιαίτερα λογοτεχνικούς». Εστιάζοντας στα ποιητικά βιβλία του τιμώμενου λογοτέχνη παρατήρησε ότι «ο Νίκος Ορφανίδης είναι κατά βάσιν ποιητής. Τόσο η πεζογραφία του όσο τα δοκιμιακά του κείμενα είναι διαποτισμένα με μια λυρική αίσθηση που αποτελεί ένα κύριο χαρακτηριστικό του και σε ότι αφορά τα πεζογραφήματά του βασικό στοιχείο της εκφραστικής του έντασης». 
«Ακρίτα της πνευματικής κυπριακής ζωής» χαρακτήρισε τον Νίκο Ορφανίδη ο κ. Κοσμόπουλος «πολυσχιδή στις εκφάνσεις του λόγου του αλλά ποιητή στην ενότητα και στο σύνολο της εκφραστικής του. Τα πεζογραφήματά του αποτελούν προέκταση με άλλο τρόπο της ποιητικής του λειτουργίας. […] Είναι ένας από τους σημαντικότερους, με άκρατη συνέπεια στο ποιητικό του όραμα, λυρικούς ποιητές σήμερα» επεσήμανε ο ομιλητής μιλώντας για το πεζογραφικό έργο του Νίκου Ορφανίδη σε συνδυασμό με τον ποιητικό του λόγο.
Ο κ. Πυλαρινός αναφέρθηκε στην φιλολογική-εκδοτική πτυχή του έργου του Νίκου Ορφανίδη, την έκδοση του λογοτεχνικού περιοδικού «Ακτή». «Η ¨Ακτή¨ του Νίκου Ορφανίδη αποτέλεσε και αποτελεί μετερίζι του ασύνορου ελληνισμού, ακολουθώντας την παράδοση της ίδιας της Κύπρου και του ελληνικού πολιτισμού της. […] Λειτούργησε εξωστρεφώς, χωρίς βεβαίως να υποτιμήσει την κυπριακή ρίζα της. Αντίθετα, ενίσχυσε τη ρίζα αυτή, ενδυναμώνοντάς την με στέρεο υλικό από την πανελλήνια παραγωγή, εξάγοντας ταυτόχρονα το επιχώριο πνευματικό προϊόν και αιματώνοντας με αυτό την ελλαδική» υπογράμμισε μιλώντας για τη σημαντική προσφορά τόσο του περιοδικού τα 28 χρόνια κυκλοφορίας του όσο και του οραματιστή και εμπνευστή του, Νίκου Ορφανίδη.
«Όσα έχω κάνει και όσα έχω καταθέσει δεν ήταν τίποτ’ άλλο παρά ένα οφειλόμενο χρέος μια κατάθεση αγάπης. Έγραψα όλα αυτά τα χρόνια για όσα αγάπησα και όσα δια βίου αγαπώ. … Όλη μου η ποιητική, αφηγηματική και δοκιμιακή γραφή υπήρξε μια κατάθεση του έρωτος και του καημού για την ελληνική πατρίδα, για τον σπαραγμένο τόπο μου» είπε ο Νίκος Ορφανίδης στο τέλος της εκδήλωσης. Ευχαρίστησε όλους όσοι συνετέλεσαν στη διοργάνωση της εκδήλωσης και ιδιαίτερα τους ομιλητές. 

